钦定古今图书集成/明伦汇编/闺媛典/第371卷 > 《礼记》 > 《月令》
## 钦定古今图书集成/明伦汇编/闺媛典/第371卷 > 《礼记》 > 《月令》

季春之月，后妃齐戒，亲东乡躬桑，禁妇女毋观，省妇
使，以劝蚕事。

〈郑注〉后妃亲采桑，示帅先天下也。妇，谓世妇及诸臣之妻也。《内宰职》曰：“仲春诏后帅外内命妇始蚕于北郊。”女，外内子女也。《夏小正》曰：“妾子始蚕，执养宫

事。〈陈注：〉《禁妇女毋观》，禁止妇女，使不得为容观之饰也。省妇使者，减省其箴线缝制之事也。此二者皆为劝勉之，使尽力于蚕事也。

蚕事既登，分茧称丝，效功以共。郊庙之服，毋有敢惰。

〈陈注〉登，成也。分茧，分布于众妇之缫者，称丝效功，以多寡为功之上下。

孟夏之月，蚕事毕，后妃献茧，乃收茧税，以桑为均，贵
贱长幼如一，以给郊庙之服。

〈陈注〉“后妃献茧”，谓后妃受内命妇之献茧也。“收茧税”者，外命妇养蚕，亦用国北近郊之公桑，近郊之税十一，故亦税其茧十之一，其馀入己，而为其夫造祭服也。受桑多则税，茧多少则税亦少，皆以桑为均齐也。贵谓卿大夫之妻，贱谓士妻，长幼妇之老少也。如一，皆税十一也。

仲冬之月，省妇事，毋得淫。虽有贵戚近习，毋有不禁。

〈孔疏〉此月阴气既静，故减省妇人之事，“顺阴类”也。妇人须事者，务所质素，毋得过为淫巧。其所禁妇人无限贵戚姑姊妹之徒，及王亲近爱习嬖宠之类，无有不禁。言“禁之毋得淫巧”也。